89-jarige vrou in die Oos-Kaap vermoor | Maroela Media
Die polisie in Queenstown in die Oos-Kaap doen 'n beroep op die publiek om na vore te kom indien enigiemand inligting het oor die moord op 'n 89-jarige vrou in 'n ouetehuis.
Brig. Tembinkosi Kinana, woordvoerder van die polisie, het gesê 'n buurvrou het Donderdagoggend omstreeks 09:00 op die vrou se liggaam afgekom. "Die buurvrou het by die ouetehuis gaan ondersoek instel waar die slagoffer gebly het, maar daar was nie enige reaksie nie."
Die bestuurder is dadelik ontbied en met verdere ondersoek het hulle op die bejaarde vrou se liggaam afgekom. Sy het beserings aan haar bolyf opgedoen. "Die polisie is ontbied en 'n saak van moord word ondersoek. Die motief is nog nie bekend nie. Niemand is tot dusver in hegtenis geneem nie."
Kinana het gesê die polisie doen 'n beroep op enigiemand met inligting om speurdersers. Singatwa Dimaza te kontak by 078 326 3774 of die SAPD by 08600 10111.
"Die gewelddadige moord van 'n onskuldige en niksvermoedende 89-jarige vrou het skokgolwe gestuur deur die SAPD en ons sal alles in ons vermoë doen om die skuldiges aan te keer," het lt.genl. Liziwe Ntshinga, provinsiale polisiekommissaris, gesê. "Misdade teen vroue en kinders bly 'n prioriteit en ons sal nie rus totdat die oortreders vervolg word nie."
Ja… En dan wil oom Cyril nog hoeveel ander misdadigers vrylaat wat honger en koud gaan wees en ons arme ou mensies wat weerloos is gaan daar onder lei.
Hierdie breek my hart en is onaanvaarbaar.
Maar mag ek net byvoeg dat die laaste sin nie sin maak nie. Misdade teen mans moet ook prioriteit geniet. Enige misdaad is onaanvaarbaar. Moord is heeltemal onaanvaarbaar.